กสทช.โต้คำร้อง “ศรีสุวรรณ” ย้ำประมูล “เน็ตชายขอบ” โปร่งใสทุกขั้นตอน!
กสทช.โต้คำร้อง "ศรีสุวรรณ" ย้ำประมูล "เน็ตชายขอบ" โปร่งใสทุกขั้นตอน! 
10 ต.ค. 2561

นายก่อกิจ ด่านชัยวิจิตร รองเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. ในฐานะประธานคณะกรรมการกำหนดขอบเขตงานและราคากลาง (ทีโออาร์) โครงการจัดให้มีบริการอินเทอร์เน็ต ความเร็วสูงในพื้นที่ห่างไกล (โซนซี) หรือยูโซ่เน็ต และนายไตรรัตน์ วิริยะศิริกุล รองเลขาธิการ กสทช. ในฐานะ ประธานคณะกรรมการพิจารณาผลการประกวดราคาจ้างโครงการจัดให้มีบริการอินเทอร์เน็ตความเร็วสูงในพื้นที่ห่างไกล(โซนซี) ด้วยวิธีประกวดราคาอิเล็กทรอนิกส์  (อี-บิดดิ้ง) ร่วมชี้แจงกรณี นายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทยร้องเรียนระบุ บริษัทผู้ผลิตคอมพิวเตอร์ปฎิเสธการออกหนังสือให้กับบริษัทที่จะเข้าร่วมประกวดราคาโครงการยูโซ่เน็ตทำให้บริษัทที่จะเข้าร่วมประกวดราคาไม่สามารถเข้าประกวดราคาได้นั้น
โดยสำนักงานกสทช.ขอเรียนชี้แจงภายใต้ทีโออาร์ “ข้อ 4.3 และ4.3.1 กำหนดให้ผู้ให้บริการต้องยื่นหนังสือรับรองผลิตภัณฑ์ว่าเป็นของใหม่อยู่ในสายการผลิต ไม่เป็นอุปกรณ์ที่นำมาปรับปรุงสภาพใหม่และยังไม่มีแผนที่จะยกเลิกภายใน 3 ปี
ทั้งนี้ ผู้ให้บริการหมายถึง ผู้ยื่นข้อเสนอที่ได้รับการคัดเลือก (ผู้ชนะการประกวดราคา) จากทีโออาร์4.3และ4.3.1ดังกล่าวนั้น ในวันที่ยื่นเอกสารประกวดราคา ผู้ที่จะยื่นประกวดราคาไม่จำเป็นต้องยื่นหนังสือรับรองฯ ก็สามารถเข้าร่วมประกวดราคาได้ แต่เมื่อผู้ประกวดราคาชนะการประมูลแล้ว จึงมายื่นเอกสารรับรองในภายหลัง”
สำหรับโครงการยูโซ่เน็ตเป็นโครงการภายใต้ข้อตกลงคุณธรรมและดำเนินการอย่างโปร่งใสตามนโยบายรัฐบาล ซึ่งมีคณะผู้สังเกตการณ์จากองค์กรต่อต้านคอรัปชั่น (ประเทศไทย) เข้าร่วมแสดงความคิดเห็นและร่วมตรวจสอบในทุกขั้นตอน ตั้งแต่การสำรวจพื้นที่ การจัดทำทีโออาร์ การประกวดราคา จนกระทั่งส่งมอบงาน ดังนั้น โครงการดังกล่าวจึงเป็นโครงการที่มีความโปร่งใส บริสุทธิ์ยุติธรรม ตรวจสอบได้ในทุกขั้นตอนและเป็นไปตามนโยบายของรัฐบาลซึ่งให้ทุกโครงการของภาครัฐต้องดำเนินการด้วยความโปร่งใส คำร้องเรียนของนายศรีสุวรรณมีความคลาดเคลื่อนจากข้อเท็จจริงที่ปรากฏตามข้อกำหนดในทีโออาร์